মালয়েশিয়ার ‘ইসলামিক′ বিমান আপাতত বন্ধ | বিশ্ব | DW | 16.04.2016
মালয়েশিয়ার ‘ইসলামিক' বিমান আপাতত বন্ধ
সোমবার ‘শরিয়া আইন মেনে চলা' মালয়েশিয়ার একমাত্র বিমান সংস্থা রায়ান এয়ারকে তিন মাসের জন্য কার্যক্রম বন্ধ রাখার নির্দেশ দেয়া হয়৷ শেষ মুহূর্তে ফ্লাইট বাতিল করা, যাত্রা শুরু করতে নিয়মিত বিলম্ব করা এবং বিমানচালকদের ধর্মঘটের কারণে বেসরকারি এই বিমান কর্তৃপক্ষকে এই নির্দেশ দিয়েছে মালয়েশিয়ার বিমান চলাচল কর্তৃপক্ষ৷
ফলে মাত্র চার মাসের মাথায় কার্যক্রম বন্ধ রাখতে বাধ্য হলো রায়ানি এয়ার৷
গত ডিসেম্বরে মাত্র দু'টি বিমান নিয়ে মালয়েশিয়ার মুসলিম অধ্যুষিত এলাকাগুলোতে যাত্রী পরিবহন শুরু করে রায়ান এয়ার৷ সরকারি নির্দেশে আপাতত কার্যক্রম বন্ধ থাকলেও বেসরকারি বিমান সংস্থাটি ফেসবুকে জানিয়েছে, অভ্যন্তরীণ সমস্যাগুলো কাটিয়ে শিগগিরই আবার যাত্রী পরিবহন শুরু করা হবে৷
ইসলামি আইন মেনে যাত্রী সাধারণকে উন্নত সেবা দানের অঙ্গীকার করলেও রায়ান এয়ার ছ'মাসও ঠিকভাবে যাত্রীসেবা দিতে পারেনি৷ বিমানে মদ ছিল নিষিদ্ধ, সব যাত্রীকে ইসলামি শরিয়ত অনুযায়ী ‘হালাল' খাবার দেয়া হতো, সব মুসলিম ফ্লাইট অ্যাটেনডেন্টের জন্য হিজাব পরা বাধ্যতামূলক ছিল, অমুসলিম ফ্লাইট অ্যাটেন্টদের পরতে হতো ‘শালীন' পোষাক৷ এ সব কারণে শুরু থেকেই সংবাদমাধ্যমের নজর কাড়ে রায়ান এয়ার৷
২৩৯ জন যাত্রী নিয়ে বেইজিংয়ের উদ্দেশ্যে যাত্রা শুরুর কিছুক্ষণ পরই এমএইচ৩৭০ ফ্লাইটের বিমান নিখোঁজ হওয়ার পর থেকে মালয়েশিয়ার বিমান পরিবহন ব্যবসায় মন্দা চলছে৷ ঐ বিমান নিখোঁজ হওয়ার ছয় মাস পরে রহস্যজনকভাবে পূর্ব ইউক্রেনে ঢুকে পড়ে মালয়েশিয়ান এয়ারলাইন্সের আরেকটি বিমান৷ ২৯৮ জন যাত্রী নিয়ে সেই বিমানটি বিধ্বস্ত হয় ক্ষেপণাস্ত্রের আঘাতে৷ সেই থেকে মালয়েশিয়ার পর্যটন শিল্প দুঃসমযের মধ্য দিয়েই যাচ্ছে৷
কি-ওয়ার্ডস বিশ্ব, মলয়েশিয়া, ইসলামিক বিমান, শরিয়া আইন, রায়ান এয়ার, যাত্রী, হিজাব, মুসলিম ফ্লাইট
পার্মালিংক https://p.dw.com/p/1IV2h